ข้อมูลสรุป (Executive Summary)

บริษัทปูนซิเมนต์ไทย จำกัด (มหาชน) เป็น Holding Company ของเครือซิเมนต์ไทย
ซึ่งเป็นกลุ่มบริษัทอุตสาหกรรมที่ใหญ่ที่สุดของประเทศไทย
มีการบริหารงานโดยการจัดแบ่งธุรกิจออกเป็น 5 กลุ่มธุรกิจ และ 2 บริษัทโฮลดิ้ง
โดยประกอบไปด้วย กลุ่มธุรกิจ ปิโตรเคมี กระดาษและบรรจุภัณฑ์ ซิเมนต์ ผลิตภัณฑ์ก่อสร้าง
และธุรกิจจัดจำหน่าย บริษัทโฮลดิ้ง 2 บริษัท ได้แก่ บริษัท ซิเมนต์ไทยโฮลดิ้ง จำกัด
ทำหน้าที่บริหารการลงทุนในธุรกิจที่ไม่ใช่ธุรกิจหลักของเครือฯ และบริษัท ซิเมนต์ไทยพร็อพเพอร์ตี้
(2001) จำกัด (มหาชน) ทำหน้าที่บริหารธุรกิจที่ดินเพื่อการอุตสาหกรรม

ในปี 2547 ถึงแม้จะมีปัญหาความไม่สงบในตะวันออกกลาง ราคาน้ำมันที่ปรับตัวสูงขึ้น
แต่เศรษฐกิจโลกยังคงเติบโตอย่างต่อเนื่อง
เช่นเดียวกับประเทศไทยที่แม้จะได้รับผลกระทบจากการแพร่ระบาดของไข้หวัดนก
การปรับขึ้นของราคาน้ำมัน และสถานการณ์ไม่สงบทางภาคใต้
แต่เศรษฐกิจของประเทศไทยยังคงขยายตัว เนื่องจากสามารถส่งออกได้มากขึ้น
และมีการลงทุนมากขึ้นทั้งจากภาครัฐและภาคเอกชน

เนื่องจากความต้องการสินค้าของเครือฯ เพิ่มสูงขึ้น โดยเฉพาะผลิตภัณฑ์ปิโตรเคมี
กระดาษและบรรจุภัณฑ์ ปูนซีเมนต์และวัสดุก่อสร้าง ทำให้ธุรกิจส่วนใหญ่ของเครือฯ
มีผลประกอบการที่ดีกว่าปีที่ผ่านมา
ทั้งนี้เป็นผลมาจากการเติบโตของเศรษฐกิจโลกและเศรษฐกิจภายในประเทศ
การก่อสร้างที่อยู่อาศัยในประเทศขยายตัวอย่างต่อเนื่อง และภาครัฐมีการลงทุนเพิ่มขึ้น
โดยเฉพาะอย่างยิ่งการเร่งสร้างสนามบินสุวรรณภูมิ อีกทั้งทุกธุรกิจในเครือฯ
มีความสามารถในการปรับตัวทั้งในด้านกลยุทธ์การดำเนินธุรกิจ วัฒนธรรมองค์กร
และการพัฒนาประสิทธิภาพการดำเนินการเพื่อเพิ่มศักยภาพการแข่งขัน

สำหรับผลการดำเนินงานประจำปี 2547 ของบริษัทปูนซิเมนต์ไทย จำกัด (มหาชน) และบริษัทย่อย
มียอดขายรวม 192,395 ล้านบาท เพิ่มขึ้นร้อยละ 29 มีกำไรจากการดำเนินงาน
ก่อนรายการพิเศษ 33,707 ล้านบาท เพิ่มขึ้นร้อยละ 89 และมีกำไรสุทธิ 36,483 ล้านบาท
เพิ่มขึ้นร้อยละ 83 เมื่อเทียบกับปีก่อน ทั้งนี้เนื่องจากผลประกอบการที่ดีขึ้นของทุกกลุ่มธุรกิจ
โดยเฉพาะอย่างยิ่งธุรกิจปิโตรเคมีที่มีความต้องการและราคาของผลิตภัณฑ์ที่เพิ่มสูงขึ้น

สินทรัพย์รวมของบริษัทฯ และบริษัทย่อย ณ วันที่ 31 ธันวาคม 2547 เท่ากับ 265,682 ล้านบาท
เพิ่มขึ้นร้อยละ 6 เมื่อเทียบกับสิ้นปี 2546 กลุ่มธุรกิจที่มีสินทรัพย์รวมมากที่สุด ได้แก่ ธุรกิจปิโตรเคมี
ธุรกิจซิเมนต์ และธุรกิจกระดาษและบรรจุภัณฑ์ ตามลำดับ

สถานะหนี้สินสุทธิ (หนี้สินที่มีดอกเบี้ย หักเงินสด รายการเทียบเท่าเงินสด และเงินลงทุนชั่วคราว)
ของบริษัทฯ และบริษัทย่อย ณ วันที่ 31 ธันวาคม 2547 เท่ากับ 100,579 ล้านบาท
(ในระหว่างปีได้มีการรวมหนี้สินสุทธิของบริษัท ไทยเคน เปเปอร์ จำกัด (มหาชน) แล้ว)
ลดลงจากสิ้นปี 2546 เป็นจำนวน 14,272 ล้านบาท
โดยเป็นผลมาจากกระแสเงินสดที่ได้จากการดำเนินงาน และในปี 2547 เครือฯ
มีดอกเบี้ยจ่ายและค่าใช้จ่ายทางการเงินเท่ากับ 5,876 ล้านบาท ลดลงจากปีก่อน 2,225 ล้านบาท
เนื่องมาจากภาระหนี้สินและต้นทุนทางการเงินที่ลดลง

จากผลการดำเนินงานและฐานะทางการเงินของบริษัทฯ โดยรวม
คณะกรรมการบริษัทจึงมีมติเห็นควรเสนอที่ประชุมใหญ่สามัญผู้ถือหุ้น ในวันที่ 23 มีนาคม 2548
เพื่ออนุมัติการจ่ายเงินปันผลสำหรับปี 2547 ในอัตราหุ้นละ 15.00 บาท
โดยได้จ่ายเงินปันผลระหว่างกาลไปแล้ว ในอัตราหุ้นละ 5.50 บาท เมื่อวันที่ 26 สิงหาคม 2547
และจะจ่ายเงินปันผลงวดสุดท้าย ในอัตราหุ้นละ 9.50 บาท โดยกำหนดจ่ายในวันที่ 19 เมษายน
2548

เครือฯ ได้ดำเนินธุรกิจตามหลักบรรษัทภิบาลที่ดี (Good Corporate Governance)
ทั่วทั้งองค์กรอย่างต่อเนื่องมาเป็นเวลานาน
โดยมีความเชื่อมั่นว่าหลักการบรรษัทภิบาลภายใต้การกำกับดูแลที่ดีของฝ่ายจัดการและคณะกรรมการบริษัทเพื่อให้องค์กรธุรกิจดำเนินงานอย่างโปร่งใส
ตรวจสอบได้ และ เป็นธรรมต่อผู้มีส่วนเกี่ยวข้องทุกฝ่ายจะส่งผลดีต่อความเจริญเติบโตขององค์กร
และในระยะยาวจะเสริมสร้างความเข้มแข็งให้กับเศรษฐกิจของประเทศได้

เครือฯ ยังคงมุ่งเน้นระบบบริหารคุณภาพทั่วทั้งองค์กร (Total Quality Management : TQM)
โดยในปี 2547 เครือฯ ได้รับรางวัล Deming Application Prize
จากสมาพันธ์นักวิทยาศาสตร์และวิศวกรแห่งประเทศญี่ปุ่น เพิ่มอีก 3 บริษัท ได้แก่ บริษัท ซีซีซี
โพลิโอเลฟินส์ จำกัด, บริษัทสยาม มิตซุย พีทีเอ จำกัด และบริษัทเซรามิคอุตสาหกรรมไทย จำกัด
ปัจจุบันมีบริษัทในเครือฯ ได้รับรางวัลดังกล่าวรวม 6 บริษัท

เครือฯ มุ่งสร้างสรรค์กิจกรรมที่เป็นประโยชน์ต่อสังคมในด้านต่างๆ อย่างสม่ำเสมอ ได้แก่
ด้านสิ่งแวดล้อม ด้านสาธารณประโยชน์ ด้านการศึกษา และด้านกีฬา โครงการสำคัญในปีที่ผ่านมา
อาทิ การประกวดหุ่นยนต์กู้ภัย
การสนับสนุนกีฬาแบดมินตันครบวงจรทั้งระดับประเทศและระดับนานาชาติ การจัดระเบียบขยะ Do
It Clean และการมอบทุนสนับสนุนองค์กรสาธารณกุศลทั่วประเทศ

เครือฯ เชื่อมั่นว่าทรัพยากรบุคคลเป็นปัจจัยสำคัญประการหนึ่งต่อความสำเร็จขององค์กร
จึงให้ความสำคัญต่อการบริหารทรัพยากรบุคคลมาโดยตลอดตั้งแต่เริ่มก่อตั้งเมื่อกว่า 90 ปีที่ผ่านมา
และถือว่า “ความเชื่อมั่นในคุณค่าของคน”
เป็นอุดมการณ์ในการดำเนินธุรกิจข้อหนึ่งที่ทุกบริษัทยึดมั่นปฏิบัติสืบต่อกันมา
จนได้รับการยอมรับว่าเป็นหนึ่งในองค์กรที่มีการบริหารทรัพยากรบุคคลอยู่ในระดับแนวหน้าของประเทศ